Norjassa on hämmästelty sitä, miksi merihätään joutunut Viking Sky purjehti karikkoisella merellä, vaikka monet muut laivat jäivät myrskyisän tuulen takia satamaan.

Norjassa merihätään joutunut Viking Sky -risteilijä pääsi sunnuntaina iltapäivällä onnellisesti Molden satamaan dramaattisten tapahtumien jälkeen.

Viking Sky ajautui ongelmiin myrskytuulessa lähellä Keski-Norjan rannikon aluetta, jossa laivat ovat aiemminkin joutuneet hankaluuksiin.

Tapauksen jälkipyykki käy kuitenkin kuumana Norjassa. IS:n tietojen mukaan kapteenin toimintaa on kiitelty, mutta entinen meripelastusaluksen kapteeni Magne Sætren antoi Dagens Næringsliv -lehdessä tiukkaa kritiikkiä Viking Skyn suomalaiskapteenille siitä, että tämä päätti aluksen jatkavan matkaansa myrskystä huolimatta.

– En voi käsittää, että he tekivät niin. Missä ihmeessä oli johtaminen ja merimiestaito, puuskahti Sætren, jolla on kymmenien vuosien kokemus pelastusalusten puikoissa.

Aluksella oli 1 373 ihmistä. Heistä 479 evakuoitiin sunnuntai-iltapäivään mennessä helikopterivinssien avulla. Laivan matkustajat olivat pääosin brittejä, yhdysvaltalaisia, kanadalaisia, australialaisia sekä uusiseelantilaisia.

Risteily-yhtiön mukaan matkustajista 20 on loukkaantunut. Heistä 13 on edelleen sairaalahoidossa ja yhden tila on yhä vakava.

– Niillä tuulennopeuksilla kaikki muut olivat satamassa, mutta tämä laiva jatkoi matkaansa avomerelle. Heillä ei ollut mitään syytä lähteä liikkeelle, kritisoi Sætren.

Hän kuitenkin sanoi, ettei kapteeni voinut ennakoida moottorivikaa, mutta että varotoimiin olisi kuitenkin täytynyt ryhtyä.

Jo aiemmin sunnuntaina Bergens Tidende uutisoi, että sää tapahtumahetkellä oli niin kehno, etteivät maailmankuulua Hurtigruten-reittiä liikennöivät alukset enää kulkeneet.

Hurtigruten-liikenneyhtiöstä kerrottiin lehdelle, että laivayhteyksiä joudutaan perumaan sään takia vain pari kertaa vuodessa.

– Laivan kapteeni päättää, lähdetäänkö merelle. Päädyimme ratkaisuun riskiarvion perusteella, yhtiön viestintäpäällikkö Rune Thomas Ege sanoi.

Risteilijällä oli yli 1300 henkilöä, kun se joutui merihätään myrskyssä moottorivian takia. Matkustajat odottivat evakuoinnin etenemistä laivalla pelastusliivit yllään.­

Viranomaisen mukaan kapteeni sen sijaan toimi oikein tilanteessa. Norjan merenkulkulaitokselta kommentoitiin kuitenkin Bergens Tidingelle, että kapteeni toimi ohjeiden mukaan, joita hän sai kahdelta luotsilta.

– Mikään ei viitannut siihen, ettei Viking Skyn kaltainen alus olisi voinut kulkea reitillä lauantaina vallinneissa sääoloissa, sanoi merenkulkulaitoksen viestintäjohtaja Solveig Moe Frøland.

Norjan yhteiskunnan turvallisuudesta vastaava ministeri Ingvil Smines Tybring-Gjedde jakoi kiitoksia laivan miehistölle sekä pelastajille. Ministerin mukaan on ollut vaikuttaa, miten miehistö ja matkustajat ovat pärjänneet tilanteessa.

– Tilanne ei vielä ole ohi, vaikka he ovat nyt päässeet maihin. Heidän pitää käsitellä kokemuksiaan, Tybring-Gjedde sanoi VG:lle.

Myös liikenne- ja viestintävirasto Traficomin merenkulun johtava asiantuntija Ove Hagerlund arveli STT:n haastattelussa alustavasti, että ilman konehäiriöitä Viking Sky olisi selvinnyt matkastaan.

– Kyllähän päällikkö on varmasti ajanut alueella ja laivayhtiö operoinut siellä, eli he osaavat arvioida kulloisetkin olosuhteet, Hagerlund pohtii.

– Se jää nähtäväksi, oliko laivalla jotain teknistä ongelmaa tai vastaavaa, minkä takia ei olisi pitänyt lähteä matkaan. Sitähän ei voi tietää tässä vaiheessa.